Прафарыентацыйная і ўвогуле ўся выхаваўчая работа праводзіцца ў цесным узаемадзеянні з сем’ямі школьнікаў. Педагогі імкнуцца інфармаваць бацькоў пра дасягненні іх дзяцей. Намеснік дырэктара па выхаваўчай рабоце Святлана Іванаўна Станулевіч, класныя кіраўнікі выкарыстоўваюць розныя формы работы з бацькамі: бацькоўскія сходы, круглыя сталы, сумесныя школьныя мерапрыемствы, выставы падзелак дэкаратыўна-прыкладной творчасці дзяцей, над якімі юныя майстры працуюць у час заняткаў факультатыва “Карункавае зачараванне”, аб’яднанняў па інтарэсах адпаведнага профілю. Адноўлена дзейнасць “Тэатра мод”, работы якога добра вядомыя ў творчых колах устаноў адукацыі. Сёлета тэатр прадставіў свае мадэлі на раённы фестываль дзіцячай творчасці “Ранішняя зорка”. Атрымліваць інфармацыю пра школьнае жыццё бацькі могуць на сайце раённага аддзела адукацыі.